Държавен вестник, бр. 93, 2011 г., стр. 24

СТР.  24	
Д Ъ Р Ж А В Е Н  В Е С Т Н И К 	
БРОЙ  93
съдиите и прокурорите в новите структури 
вносителите на искането също намират еле­
мент на извънредност, защото считат, че те 
ги поставят в „по-горна категория“ спрямо 
колегите им. По изложените съображения се 
иска оспорените разпоредби в частта им, с 
която се създава специализиран наказателен 
съд, да бъдат обявени за противоконститу­
ционни, като противоречащи на принципите 
на правовата държава (Преамбюла), на чл. 4, 
ал. 1, чл. 6, ал. 2, чл. 8, чл. 31, чл. 117, ал. 2 
и чл. 119, ал. 1 и 3 от Конституцията.
Според вносителите на искането създа­
ването на извънреден наказателен съд не 
може да осигури безпристрастно правосъдие, 
защото той не е „независим“ от изпълнител­
ната власт. Те намират, че голяма част от 
оспорените разпоредби не съответстват на 
общопризнатите норми на международното 
право и на международните договори, по ко­
ито България е страна, а именно: на чл. 10 и 
чл. 11 от Всеобщата декларация за правата на 
човека, приета от Общото събрание на ООН 
на 10.12.1948 г.; на чл. 14 от Международния 
пакт за граждански и политически права (ДВ, 
бр. 43 от 1976 г.) и на чл. 6 от Конвенцията за 
защита правата на човека и основните свободи 
(КЗПЧОС – ДВ, бр. 80 от 1992 г.).
Искането в тази част се подкрепя от Висшия 
адвокатски съвет, Асоциацията за Европейска 
интеграция и права на човека, Българския 
хелзинкски комитет и Български адвокати 
за правата на човека. Изложените аргументи 
в становищата им са, че специализираният 
наказателен съд е противоконституционен, 
защото е извънреден, както и че той не съот­
ветства на КЗПЧОС, тъй като е несъвместим 
с безпристрастния и независим съд.
Две от заинтересованите страни считат, 
че с изключение на отделни разпоредби, като 
цяло специализираният наказателен съд не е 
противоконституционен, а именно: Върховният 
касационен съд намира за противоконститу­
ционен чл. 411д, ал. 3 НПК, който задължава 
участниците в процеса да се явяват в съдебно 
заседание пред специализирания наказателен 
съд независимо от призоваването им и в други 
съдилища, и Институтът за модерна политика 
счита за противоконституционни посочения 
чл. 411д, ал. 3 НПК и чл. 164, ал. 3 и 6 ЗСВ, 
с който се въвеждат изисквания за общ и 
специален стаж за съдиите и прокурорите в 
специализираните наказателни съдилища и 
специализираните прокуратури.
Главният прокурор на Република България, 
Министерският съвет, министърът на право­
съдието, министърът на вътрешните работи, 
министърът на финансите, министърът на 
външните работи и Съюзът на юристите в 
България изразяват становище, че оспорените 
разпоредби не са противоконституционни и 
са съобразени с общопризнатите норми на 
международното право и с международните 
договори, по които България е страна.
І.1. Съдилища и прокуратура в Република 
България
Съгласно чл. 119, ал. 1 от Основния закон 
правораздаването се осъществява от Върховния 
касационен съд, Върховния административен 
съд, апелативни, окръжни, военни и районни 
съдилища, а структурата на прокуратурата е 
в съответствие с тази на съдилищата (чл. 126, 
ал. 1 от Конституцията). На конституционно 
ниво сред органите на правораздаване не са 
посочени поименно административните съ­
дилища и военно-апелативният съд (чл. 119, 
ал. 2 от Конституцията и чл. 101, ал. 2 ЗСВ), 
които съдилища са създадени със закон и чиято 
конституционосъобразност не е оспорена.
Законът за съдебната власт детайлира 
уредбата на видовете съдилища и на про­
куратурата, като очертава и правомощията 
им. Според чл. 61, ал. 1 ЗСВ съдилищата са 
районни, окръжни, административни, военни, 
апелативни, специализиран наказателен съд, 
апелативен специализиран наказателен съд, 
Върховен касационен съд и Върховен адми­
нистративен съд. Независимо че отсъстват 
в Конституцията, с изменението на чл. 39 
ЗСВ (отм.), извършено с § 120 от ПЗР АПК 
(ДВ, бр. 30 от 2006 г.), са създадени админи­
стративните съдилища като специализирани 
съдилища за разглеждане на определени със 
закон административни дела. С оспореното 
изменение на чл. 61 ЗСВ са създадени специ­
ализираният наказателен съд и апелативният 
специализиран наказателен съд, чиято уредба 
е доразвита съответно в новите раздели VІа 
и VІІа от Закона за съдебната власт. С ос­
порения чл. 136, ал. 1 ЗСВ в структурата на 
прокуратурата са включени специализираната 
прокуратура със следствен отдел в състава 
є, както и апелативната специализирана 
прокуратура.
Конституционният съд вече е имал въз­
можност да се произнесе с Решение № 10 
от 1998 г. по к. д. № 8 от 1998 г. и Решение 
№ 8 от 2005 г. по к. д. № 7 от 2005 г., че съз­
даването на специализирани подразделения 
и структури в системата на съдилищата и 
прокуратурата с оглед по-доброто противо­
действие на отделните видове престъпления 
е от компетенциите на Народното събрание. 
І.2. Специализиран и извънреден съд
Конституцията и законодателството не 
съдържат легално определение на понятията 
„специализиран съд“ и „извънреден съд“ по 
смисъла на чл. 119, ал. 2 и 3 от Конституцията.